Diari Oficial de la Generalitat Valenciana


Sumari del DOGV 3713, del 21-03-2000 (2000/1997)

REIAL DECRET 283/2000, de 25 de febrer, sobre traspàs de professors d’Educació General Bàsica d’institucions penitenciàries a la Comunitat Valenciana en ampliació del traspàs efectuat pel Reial Decret 2.093/1983, de 28 de juliol, en matèria d’educació.
------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/2000/02/25/283/dof/vci/html**

### Dades del document

Número de DOGV
:   3713

Data del DOGV
:   21-03-2000

Secció del DOGV
:   I. DISPOSICIONS GENERALS

Número del document
:   2000/1997


Data del document
:   25-02-2000

Organisme emissor
:   Ministeri d'Administracions Públiques

Tipus de document
:   Reial decret

Anàlisi jurídica

 Descriptors 

:   * descentralització
    * establiment penitenciari
    * personal docent
    * ensenyament primari
    * legislació
    * competència administrativa

REIAL DECRET 283/2000, de 25 de febrer, sobre traspàs de professors d'Educació General Bàsica d'institucions penitenciàries a la Comunitat Valenciana en ampliació del traspàs efectuat pel Reial Decret 2.093/1983, de 28 de juliol, en matèria d'educació. [2000/F1997]
  
La Constitució, en l'article 149, reserva a l'estat la competència exclusiva sobre la regulació de les condicions d'obtenció, expedició i homologació de títols acadèmics i professionals i les normes bàsiques per al desplegament de l'article 27 de la Constitució, a fi de garantir el compliment de les obligacions dels poders públics en aquesta matèria.
  
D'altra banda, l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, i modificat per la Llei Orgànica 5/1994, de 24 de març, estableix en l'article 35 que correspon a la Comunitat Valenciana la competència plena per a la regulació i administració de l'ensenyament en la totalitat de l'extensió, nivells i graus, modalitats i especialitats, en l'àmbit de les seues competències, sense perjudici del que estableix l'article 27 de la Constitució i les lleis orgàniques que, conforme a l'apartat 1 de l'article 81 d'aquesta, el despleguen, i sense perjudici de les facultats que atribueix a l'estat l'article 149.1.30a i de l'alta inspecció per al seu compliment i garantia.
  
Per mitjà del Reial Decret 2.093/1983, de 28 de juliol, van ser traspassades a la Comunitat Valenciana les funcions i els serveis en l'administració de l'estat en matèria d'educació.
  
La Llei Orgànica 1/1990, de 3 d'octubre, d'Ordenació General del Sistema Educatiu (LOGSE), estableix en la disposició addicional desena, punt 3, la integració dels funcionaris del cos de professors d'Educació General Bàsica d'institucions penitenciàries en el cos de mestres, en les condicions que el Govern establisca reglamentàriament.
  
Mitjançant el Reial Decret 1.203/1999, de 9 de juliol, s'ha fet efectiva la mencionada integració, i s'estableix que, a través d'acords de les comissions mixtes de traspàs de funcions i serveis, els funcionaris que s'integren en el cos de mestres passaran a dependre de l'administració educativa en l'àmbit territorial de la qual es trobe situat l'establiment penitenciari en què presten servei.
  
El Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'estat a la Comunitat Valenciana.
  
De conformitat amb el que es disposa en el reial decret esmentat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta comissió va adoptar, en la reunió del dia 8 de febrer de 2000, l'acord oportú, la virtualitat pràctica del qual exigeix la seua aprovació pel Govern per mitjà d'un reial decret.
  
En virtut d'això, en compliment del que s'estableix en la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i amb la deliberació prèvia del Consell de Ministres en la reunió del dia 25 de febrer de 2000,
  
DECRETE
  
Article 1
  
S'aprova l'acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, pel qual s'amplien els mitjans adscrits a les funcions i els serveis traspassats a la Comunitat Valenciana en matèria d'educació, adoptat pel Ple de la dita comissió en la reunió del dia 8 de febrer de 2000, i que es transcriu com a annex al present reial decret.
  
Article 2
  
En conseqüència, queden traspassats a la Comunitat Valenciana els mitjans personals i els crèdits pressupostaris que s'indiquen en el referit acord de la Comissió Mixta, en els termes que s'hi especifiquen.
  
Article 3
  
L'ampliació de mitjans a què es refereix aquest reial decret tindrà efectivitat a partir de la data assenyalada en l'acord de la Comissió Mixta, sense perjudici que l'Organisme Autònom de Treball i Prestacions Penitenciàries produïsca, fins a l'entrada en vigor d'aquest reial decret, si s'escau, els actes administratius necessaris per al manteniment dels serveis en el mateix règim i nivell de funcionament que tingueren en el moment de l'adopció de l'acord.
  
Article 4
  
Els crèdits pressupostaris que es determinen, de conformitat amb la relació número 2 de l'annex, seran donats de baixa en els corresponents conceptes pressupostaris i transferits pel Ministeri d'Economia i Hisenda als conceptes habilitats en la secció 32 dels Pressupostos Generals de l'Estat, destinats a finançar el cost dels serveis assumits per les comunitats autònomes, una vegada es remeten al departament esmentat per part de l'Organisme Autònom de Treball i Prestacions Penitenciàries els certificats de retenció de crèdit, per a donar compliment al que es disposa en la normativa vigent dels Pressupostos Generals de l'Estat.
  
Disposició final única
  
El present reial decret entrarà en vigor l'endemà de la publicació en el Boletín Oficial del Estado.
  
Madrid, 25 de febrer de 2000
  
El ministre d'Administracions Públiques,
  
ÁNGEL ACEBES PANIAGUA
  
JUAN CARLOS R.
  
Annex
  
Rosa Rodríguez Pascual i Amparo Koninckx Frasquet, secretàries de la Comissió Mixta prevista en la disposició transitòria quarta de l'Estatut de la Comunitat Valenciana, certifiquen:
  
Que en la sessió plenària de la Comissió Mixta, celebrada el dia 8 de febrer de 2000, es va adoptar l'acord sobre ampliació de mitjans adscrits als serveis traspassats a la Comunitat Valenciana pel Reial Decret 2.093/1983, de 28 de juliol, en matèria d'educació, en els termes que a continuació s'expressen:
  
A) Referència a normes constitucionals, estatutàries i legals en les quals s'empara l'ampliació de mitjans
  
La Constitució, en l'article 149, reserva a l'estat la competència exclusiva sobre la regulació de les condicions d'obtenció, expedició i homologació de títols acadèmics i professionals i les normes bàsiques per al desplegament de l'article 27 de la Constitució, a fi de garantir el compliment de les obligacions dels poders públics en aquesta matèria.
  
D'altra banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 35 que és de competència plena de la Comunitat Valenciana la regulació i administració de l'ensenyament en la totalitat de l'extensió, nivells i graus, modalitats i especialitats, en l'àmbit de les seues competències, sense perjudici del que es disposa en l'article 27 de la Constitució i les llei orgàniques que, conforme a l'apartat 1 de l'article 81 d'aquesta, el despleguen, i sense perjudici de les facultats que atribueix a l'estat l'article 149.1.30a i de l'alta inspecció per al seu compliment i garantia.
  
Per mitjà del Reial Decret 2.093/1983, de 28 de juliol, es van traspassar a la Comunitat Valenciana funcions i serveis de l'administració de l'estat en matèria d'educació.
  
La Llei Orgànica 1/1990, de 3 d'octubre, d'Ordenació General del Sistema Educatiu (LOGSE), estableix en la disposició addicional desena, punt 3, la integració dels funcionaris del cos de professors d'Educació General Bàsica d'institucions penitenciàries en el cos de mestres, en les condicions que el Govern establisca reglamentàriament.
  
Mitjançant el Reial Decret 1.203/1999, de 9 de juliol, s'ha fet efectiva la mencionada integració, i s'estableix que, a través d'acords de les comissions mixtes de traspàs de funcions i serveis, els funcionaris que s'integren en el cos de mestres passaran a dependre de l'administració educativa en l'àmbit territorial de la qual es trobe situat l'establiment penitenciari en què presten servei.
  
En conseqüència amb el que s'ha exposat, pertoca formalitzar l'acord sobre ampliació del traspàs a la Comunitat Valenciana referit als mitjans que tot seguit es determinen.
  
B) Funcions que assumeix la Comunitat Valenciana
  
La Comunitat Valenciana passa a exercir, en els termes establits en el Reial Decret 1.203/1999, de 9 de juliol, les funcions corresponents al personal que figura en la relació adjunta número 1.
  
C) Mitjans personals que es traspassen
  
El personal que es traspassa és el que es detalla en la relació adjunta número 1, amb indicació del cos o escala a què estan adscrits o assimilats, número de registre i retribucions bàsiques i complementàries, d'acord tot això amb el que consta en els seus expedients personals.
  
L'Organisme Autònom de Treball i Prestacions Penitenciàries notificarà a la persona interessada el traspàs i la seua nova situació administrativa tan aviat com el Govern aprove el present acord per reial decret.
  
Es remetrà als corresponents òrgans de la comunitat autònoma una còpia certificada dels expedients del personal traspassat, així com les certificacions d'havers corresponents a l'exercici de 2000.
  
D) Valoració de les càrregues financeres corresponents a l'ampliació
  
1. La valoració definitiva del cost efectiu que, en pessetes de 1996, correspon als serveis i mitjans traspassats s'eleva a 21.093.951 pessetes.
  
2. El finançament, en pessetes de 2000, que correspon al cost efectiu anual dels serveis i mitjans traspassats es detalla en la relació adjunta número 2.
  
3. El cost efectiu, que figura detallat en els quadres de valoració de la relació número 2, serà finançat de la manera següent:
  
Transitòriament, fins que el cost efectiu es compute per a revisar el percentatge de participació de la comunitat autònoma en els ingressos de l'estat, aquest cost efectiu es finançarà mitjançant la consolidació en la secció 32 dels Pressupostos Generals de l'Estat dels crèdits relatius als distints components de cost, que seran susceptibles d'actualització pels mecanismes generals previstos en cada llei de pressupostos.
  
Les possibles diferències que es produïsquen durant el període transitori respecte del finançament dels serveis transferits, seran objecte de regularització, si s'escau, al tancament de l'exercici econòmic per mitjà de la presentació dels comptes i estats justificatius corresponents davant d'una comissió de liquidació, que es constituirà al Ministeri d'Economia i Hisenda.
  
E) Documentació i expedients dels serveis que es traspassen
  
El lliurament de la documentació i expedients dels serveis traspassats es realitzarà en el termini d'un mes des de la publicació del reial decret pel qual s'aprove aquest acord, i se subscriurà a tal efecte la corresponent acta de lliurament i recepció.
  
F) Data d'efectivitat del traspàs
  
L'ampliació de mitjans objecte del present acord tindrà efectivitat a partir del dia 1 d'abril de 2000.
  
I perquè conste, expedim la present certificació.
  
Madrid, el dia 8 de febrer de 2000. Les secretàries de la Comissió Mixta: Rosa Rodríguez Pascual i Amparo Koninckx Frasquet.
  
II. AUTORITATS I PERSONAL
  
b) OFERTES D'OCUPACIÓ PÚBLICA,


Còpia Permalink ELI